Απόφαση της Επιτροπής

της 19ης Φεβρουαρίου 2001

για τον καθορισμό των όρων παρέκκλισης όσον αφορά τις γυάλινες συσκευασίες σε σχέση με τα επίπεδα συγκέντρωσης βαρέων μετάλλων που θεσπίζονται στην οδηγία 94/62/ΕΚ σχετικά με τις συσκευασίες και τα απορρίμματα συσκευασίας

[κοινοποιηθείσα υπό τον αριθμό Ε(2001) 398]

(Κείμενο που παρουσιάζει ενδιαφέρον για τον ΕΟΧ)

(2001/171/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκεασίας(1), και ιδίως το άρθρο 11 παράγραφος 3,

Εκτιμώντας τα ακόλουθα:

(1) Η οδηγία 94/62/ΕΚ προβλέπει, στο άρθρο 11, την βαθμιαία μείωση της συγκέντρωσης βαρέων μετάλλων στις συσκευασίες.

(2) Η πείρα από τα πρώτα έτη εφαρμογής του άρθρου 11 έδειξε ότι υπάρχει ειδικό πρόβλημα στον τομέα του γυαλιού, δεδομένου ότι το ανακυκλωμένο γυαλί μολύνεται από γυάλινα υλικά που περιέχουν μεγάλες ποσότητες μολύβδου.

(3) Η πλήρης εφαρμογή του επιπέδου των 100 ppm, που πρόκειται να αρχίσει να ισχύει στις 30 Ιουνίου 2001, ενδέχεται να έχει ως συνέπεια τη μείωση της χρήσης ανακυκλωμένου γυαλιού, για λόγους συμμόρφωσης με το άρθρο 11, μολονότι το αποτέλεσμα αυτό είναι περιβαλλοντικά ανεπιθύμητο για το συγκεκριμένο λόγο.

(4) Η παρέκκλιση αφορά τις γυάλινες συσκευσίες και λαμβάνει υπόψη τα χαρακτηριστικά σχετικά με τις εκπομπές βαρέων μετάλλων, ενθαρρύνοντας την ολοένα και μεγαλύτερη χρήση ανακυκλωμένου γυαλιού.

(5) Η παρέκκλιση αφορά το όριο των 100 ppm.

(6) Τα αποτελέσματα μετρήσεων από τις μονάδες παραγωγής, καθώς και οι χρησιμοποιηθείσες μέθοδοι μέτρησης πρέπει να παραδίδονται στις αρμόδιες αρχές, εφόσον αυτό ζητηθεί.

(7) Η παρέκκλιση εκπνέει στις 30 Ιουνίου 2006, εκτός εάν η προθεσμία παραταθεί σύμφωνα με τη διαδικασία που ορίζεται στο άρθρο 21 της οδηγίας 94/62/ΕΚ.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συνεστήθη δυνάμει του άρθρου 21 της οδηγίας 94/62/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στις γυάλινες συσκευασίες που καλύπτονται από την οδηγία 94/62/ΕΚ, και αποβλέπει στον καθορισμό των όρων υπό τους οποίους δεν εφαρμόζονται για επίπεδα συγκέντρωσης που ορίζονται στο άρθρο 11 της οδηγίας 94/62/ΕΚ.

Άρθρο 2

Για τους σκοπούς της παρούσας απόφασης:

- εφαρμόζονται οι ορισμοί που περιέχονται στο άρθρο 3 της οδηγίας 94/62/ΕΚ,

- ως "σκοπίμως χρησιμοποιούμενο" νοείται το "εκ προθέσεως χρησιμοποιούμενο στην παρασκευή συσκεασίας ή συστατικού συσκευασίας, όπου επιζητείται η συνεχιζόμενη παρουσία του στην τελική συσκευασία ή στο συστατικό συσκευασίας, προκειμένου να προσδοθεί κάποιο χαρακτηριστικό, κάποια μορφή ή ιδιότητα"· η χρήση ανακυκλωμένων υλικών ως υλικών τροφοδοσίας για την παραγωγή νέων υλικών συσκευασίας, όπου κάποιο κλάσμα των ανακυκλωμένων υλικών ενδέχεται να περιέχει ποσότητες υποκείμενων σε κανονιστικές διατάξεις μετάλλων, δεν πρέπει να θεωρείται ως σκόπιμη.

Άρθρο 3

Οι γυάλινες συσκευασίες επιτρέπεται να υπερβαίνουν, μετά τις 30 Ιουνίου 2001, το όριο των 100 ppm κατά βάρος που ορίζεται στο άρθρο 11 της οδηγίας 94/62/ΕΚ, όταν τηρούνται όλοι οι όροι που καθορίζονται στα άρθρα 4 και 5 της παρούσας απόφασης.

Άρθρο 4

Κατά τη διαδικασία παραγωγής δεν πρέπει να γίνεται σκόπιμη χρήση μολύβδου, καδμίου, υδραργύρου ή εξασθενούς χρωμίου.

Το υλικό συσκευασίας δύναται να υπερβαίνει τα όρια συγκέντρωσης μόνο λόγω προσθήκης ανακυκλωμένου υλικού.

Άρθρο 5

Όταν, με βάση δώδεκα διαδοχικούς μηνιαίους ελέγχους διενεργούμενους στην παραγωγή καθε υαλοκαμίνου, αντιπροσωπευτική της φυσιολογικής και κανονικής παραγωγικής δραστηριότητας, τα μέσα επίπεδα συγκέντρωσης βαρέων μετάλλων υπερβαίνουν το όριο των 200 ppm, ο παραγωγός ή ο εξουσιοδοτημένος εκπρόσωπός του υποβάλλουν έκθεση στις αρμόδιες αρχές των κρατών μελών. Στην έκθεση αυτή περιλαμβάνονται, τουλάχιστον, οι ακόλουθες πληροφορίες:

- οι μετρηθείσες τιμές,

- περιγραφή των χρησιμοποιηθεισών μεθόδων μέτρησης,

- οι πηγές που θεωρούνται υπεύθυνες για τα επίπεδα συγκέντρωσης βαρέων μετάλλων,

- λεπτομερής περιγραφή των μέτρων που ελήφθησαν για τον περιορισμό των επιπέδων συγκέντρωσης των βαρέων μετάλλων.

Όταν ούτε ο παραγωγός, ούτε ο εξουσιοδοτημένος εκπρόσωπός του, είναι εγκατεστημένοι στην Ευρωπαϊκή Ένωση, η υποχρέωση υποβολής εκθέσεως στις αρμόδιες αρχές μετακυλίεται στον κάτοχο της άδειας κυκλοφορίας του προϊόντος στην κοινοτική αγορά.

Τα αποτελέσματα των μετρήσεων από τις μονάδες παραγωγής, καθώς και οι χρησιμοποιηθείσες μέθοδοι μέτρησης παραδίδονται ανά πάσα στιγμή στις αρμόδιες αρχές, εφόσον αυτό ζητηθεί.

Άρθρο 6

Η ισχύς της παρούσας απόφασης λήγει στις 30 Ιουνίου 2006, εκτός εάν αυτή παραταθεί, ιδίως βάσει των εκθέσεων που ορίζει το άρθρο 5 της παρούσας απόφασης και το άρθρο 17 της οδηγίας 94/62/ΕΚ, σύμφωνα με τη διαδικασία που ορίζεται στο άρθρο 21 της οδηγίας 94/62/ΕΚ.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 19 Φεβρουαρίου 2001.

Για την Επιτροπή

Margot Wallström

Μέλος της Επιτροπής

(1) ΕΕ L 365 της 31.12.1994, σ. 10.